정조 12년
戊申十二月初五日巳時上御誠正閣大臣備局堂上引見入侍時判府事金熤左議政李性源右議政蔡濟恭行司直金華鎭金鍾秀鄭昌聖戶曹判書徐有隣右參贊鄭好仁行副司直李在簡原任直提學鄭民始延豊君李𡊠刑曹判書鄭昌順行副司直李柱國工曹判書吳載純兵曹判書李文源行副司直金尙集漢城判尹徐有防兼都承旨沈豐之行副司直李秉模沈頤之吏書參判朴祐源行副司直李在學金憙金持默開城留守李致中江華留守尹承烈行副護軍趙心泰檢校直閣金載瓚左承旨李亨元記事官金孝建假注書李貞運記事官尹行任李相璜以次進伏訖熤等曰寒事漸劇此時聖體若何上曰一樣矣熤曰王大妃殿氣候若何上曰一樣矣熤曰惠慶宮氣候若何上曰一樣矣上曰予有問於卿等者今日朝廷有君乎有臣乎第言之也熤等惶懍不敢對上曰今日之召見卿等者欲問兪彦鎬賜死當否矣其各陳奏也熤等惶懍不知爲辭上曰彦鎬身爲大官旣知本事關係之莫重而屢召抗命終不轉動至有掖隷擔來之敎始乃登筵而及承不忍聞之敎亦沒驚痛之意伊日責敎之後當思自處之義而屢日偃息恬然若常安有如許變怪卿等目見其無君之罪而迄今三日尙無一言聲討卿等知有國綱乎知有臣分乎三日朝鮮是無君也無臣也上曰宣傳官李晦植假都事差下使之來待孝建承命出與假都事李晦植偕入上曰罪人兪彦鎬卽爲拿來拘留名以大官故雖不囚間而書札往來一切嚴禁若有疎漏之弊則當用一律矣熤等惶懍震越皆脫帽下庭席藁待命少頃判府事徐命善等率閣臣二品以上三司諸臣請對仍命入侍命善等進前問候訖上曰兪彦鎬之罪犯固當亟置于大辟以正君綱民彝而第念我朝仁厚立國未嘗輕戮大臣此固今日所當仰體者而且彦鎬與躬犯惡逆有間今於一律次律之間欲與卿等商量決定其各陳意見命善曰兪彦鎬旣聞本事關係之重而初不驚動竭蹶至有掖隷擔來之命而亦不顚倒趨入及其登筵親承聖敎而顧瞻含默無一毫憤痛之意其心所在極律何惜而伏承仁厚不殺之敎此實天地好生之德臣等竊不勝欽仰感泣之至雖不敢以法力爭而絶島荐棘之典則斷不可已也判府事李福源曰再昨日下敎關係何等重大而兪彦鎬始旣抗命於屢召之下終不開口於登筵之後者論其罪誠萬死無惜而伏承宋朝故事之聖敎藹然天地之心卽法外之盛意也臣何敢效法吏之徒守三尺乎施以次律惟在聖斷矣熤曰論人之罪以心以跡而兪彦鎬之罪旣聞本事至重而無驚痛之意及承紫衣擔來之敎亦不爲之顚倒趨入則心與跡皆罪也有此罪犯極律何惜而俄者下敎實天地生物之大德名以大官則用律亦有次第先施島棘之典恐不可已矣性源曰罪人兪彦鎬之闕外力抗命筵中不開口之狀臣所目覩國綱臣分掃地無餘論其負犯一律何惜而不殺大臣之聖敎實出好生之至仁臣竊不勝欽仰之忱有未敢以法堅爭矣濟恭曰兪彦鎬事國綱臣分壞了無餘雖施一律有何所惜而聖敎之提及宋朝故事堯舜之心也堯舜之言也減其一律施以島棘未必不有光於聖朝好生之德矣上曰卿宰亦各以次陳達可也華鎭曰罪犯之罔赦俄已仰陳而今此減等之下敎雖出好生之聖德此等罪人若以次律擬議則其可曰國有法乎亟施一律斷不可已矣鍾秀曰爲今日臣子者聞事關某年之語則其爲驚心痛骨當若何而兪彦鎬之聞此語而不肯入來可謂臣分蔑矣此事異於他事不可以大臣之故而典貸王法矣昌聖曰君臣之莫逃於霄壤一有干犯罪當萬戮況兪彦鎬之旣聞某年之事之後終始抗命不入晩始入來而筵敎承聆之後亦無驚痛底意臣分國綱可謂掃地臣等憤惋之懷實不敢仰贊好生之德矣有隣曰兪彦鎬事大關倫理大關臣節論其負犯萬死猶輕聖敎雖及於宋朝仁厚而在臣等憤惋駭痛之心只知有常法不知其他矣好仁曰臣於伊日閤外目見光景不勝駭憤矣不特郞廳之屢次委進至命別監俾擔方席而來則爲人臣子者聞此敎之後固當驚心崩迫顚倒趨承之不暇而聞其往復之言則只曰聞別監之敎不勝惶悚云云亦不入來苟有一分之義焉敢乃爾若曰國無法則已旣有法則賜死之典不施於兪彦鎬更於何施乎在簡曰兪彦鎬伊日擧措萬萬無嚴旣知其事關某年而猶尙如此則竊厥心腸罪難容誅不可以大官之故而有所饒貸於王法矣民始曰臣以不參朝班之故金致仁事昨始略聞兪彦鎬事俄者入來亦聞梗槪金致仁之罪聖上雖以寬仁之德付之老昏而老昏之人豈不知君父之尊嚴乎以兩年條仰對之說已極驚憤兪彦鎬前後受恩何如則向國之心宜與他自別而至伏承某年下敎而亦不驚動他人尙不敢如此況彦鎬乎他事姑無論只此一款死無足惜矣諸臣之曾無一言今聞下敎之後始有所云云亦不免不誠之罪今日朝廷君臣上下之分可謂虧損無餘地矣何必更爲下詢乎自上處分似好矣𡊠曰金致仁兪彦鎬之罪初未能力討臣等之罪實合萬殞矣金致仁之伊日擧措決不可以老昏而恕之老昏之人亦能諦聽下敎而有所陳達者乎旣聞下敎奏對雍容少無痛迫驚動之意末乃以兩年之說肆然仰對於此可見其無臣分豈可以大臣之故歸之老昏之科而不置重辟乎至於兪彦鎬則究其心腸誠萬萬叵測初聞二字之後又承幾次促敎而抵死抗命頑不知動豈有如此臣節乎論以常憲合施一律此等處豈可低對乎昌順曰兪彦鎬伊日光景臣於閤外亦所目擊旣聞事關某年之語終無驚痛趨召之擧及承無他事端勿過生怯之下敎而後始乃登筵者專爲身謀大關臣分而又登筵席了無一語則其爲負犯死有餘罪今諸臣之同聲請討論以國體在所當然矣柱國曰兪彦鎬旣犯一律減律自下不敢仰對矣行副司直李聖圭曰旣犯罔赦之罪則豈可以大官有所容貸乎亟施一律斷不可已矣載純曰兪彦鎬事臣於今日登筵之後始得聞知而其罪狀萬萬驚痛聖敎雖出於寬貸決不可以大官有所減等矣文源曰爲今日臣子者事關某年則孰不腐心痛骨而金致仁之奏對語逼丙自陷於罔赦之科論其負犯已無可言至若兪彦鎬之屢被恩召終欲抗命究其心跡死有餘罪有國則必有常憲亟施一律斷不可己矣尙集曰以跡言則力抗召命大乖臣分以心言則所奏少無驚痛心與跡俱無可以原恕之端名以大官寧有如許道理減等之議臣不敢仰奏矣有防曰兪彦鎬罪犯若論當律合施萬戮決不可以曾忝大官有所容議於減等常憲之外無他更達矣豐之曰臣於俄者已有所達而金致仁之負犯決不可屬之老昏妄發而有所容貸兪彦鎬則旣聞本事關係至重若不驚痛力抗召命及至登筵惟事含默已無臣分自干王章何以曾忝大官遽議屈法乎秉模曰兪彦鎬負犯之萬戮猶輕孰不目覩而未效挺身請討之義此爲廷臣罔赦之死罪矣臣則知有典刑而巳何敢以法外造化有所仰達乎頤之曰聞某年二字而了無驚心痛骨之事者已無倫理半日力抗終不赴召又無臣節而況其登筵擧措萬萬憤痛渠之負犯至此則決不可以大官一分容貸矣兵曹參判具㢞曰兪彦鎬事臣於今日登筵之後始得伏聞實不勝驚心痛骨之至旣聞某年二字而終始抗命少不撓動卽此逆節彰露無餘豈可以大官有所持難乎一律之施斷不可已矣致中曰金致仁之伊日奏語無他錯誤而其以年條仰對者非老昏所致至於兪彦鎬聖敎之下少無驚痛之意終無一言之對廷臣莫不憤惋其施一律在公議不可容貸矣祐源曰兪彦鎬罪犯臣則俄始聞知實不勝萬萬驚憤一律不用於此等罪而用於何罪乎在學曰金致仁兩年之說全無臣分不可付之老昏之意俄已仰奏而至於兪彦鎬之旣知事關某年頑不變動者究其心腸則與身犯惡逆無異恐不可低仰於極律矣承烈曰臣於再昨適在沁府任所未參入侍伊時事端未有目擊今伏聞自上下敎與諸臣奏對兪彦鎬罪狀萬萬駭憤一律之外無他可達之辭矣憙曰愈彦鎬之罪犯旣如是至重則斷以一律在法當然豈可用次律乎持默曰兪彦鎬之罪可勝誅哉論其負犯死有餘罪決不可容貸於覆載之間依律處斷宜矣禮曹參判趙尙鎭曰兪彦鎬之干犯臣則今日登筵始得聞知誠不勝駭痛憤惋之至三尺至嚴豈可容貸於此等之罪乎諸臣之請亟賜允從似好矣有大曰兪彦鎬罪犯臣等於其日莫不駭憤亟從諸臣之請恐不可己矣載瓚曰兪彦鎬之負犯覆載難容人臣犯此罪而不用一律則豈可曰國有法乎戶曹參判李秉鼎曰兪彦鎬罪狀臣於登筵之後始爲得聞而不勝憤惋之至爲今日臣子旣聞某年二字而少無驚痛崩迫之意卽此一款誅戮猶輕何可以大官而曲貸乎行副司直李時秀曰一律不施於此等罪人而施於何處乎減等之論臣不敢仰奏矣漢城右尹徐鼎修曰兪彦鎬負犯之合置一律大臣諸臣皆已盡達恐不可以大官而一分容貸矣心泰曰兪彦鎬罪犯旣無臣節又無臣分王章至嚴豈可以大官而有所低仰乎臣謂亟從諸臣之請恐不可巳矣工曹參判李得臣曰爲今日臣子者旣聞某年二字小無驚動之意若其抗命之罪猶屬細故論其負犯實合一律矣行副司直金思穆曰兪彦鎬之屢違召命己合抗慢之誅及承筵敎小無驚痛底意論其罪惡誅殛猶輕律名低昻恐不可論矣上曰雖欲處分豈借卿等之口乎所欲問者賜其死與貸其死當別下傳敎矣出擧條命書傳敎曰今日朝廷無人臣之節已有日坐視群下相率爲夷狄禽獸而任渠無言其可曰有君有國乎衣君食君北面事予者聞事有關於某年而階梯機關爲逆賊尙魯啓禧作逆凶謀中一事則病不至已殊尙有一縷之不滅爲此事有召命托疾頑拒者國有三尺能免誅殛乎特以本事之不忍言不敢道姑不形諸言語文字先使僚相承宣微通次遣備郞者不知爲幾次次遣史官者亦爲屢次半日催促抵死抗命至命紫衣擔來閤外然猶不應及其最晩登筵假作蹣跚辛楚之狀魯禧事詢問全沒驚痛憤惋之意初無一言開口奏對究厥心腸覆載難容然而慣知其人品名之曰大臣略先飭責俾自爲所意謂求死不得退有別般擧措昨日今日偃息若常古今天下乃有如許變怪乎彼雖不足惜處分之不欲遽加蓋有商量到今思已熟矣有國之倫綱不可不顧年與病又不至於老昏而本事則所關之莫重莫大尤何如抗命之罪猶屬薄物細故豈可以大官不置之王章乎今日詢問之擧政在於賜死當否廷議多主常憲而予則曰其罪無可赦我朝立國仁厚是尙不殺大臣卽相傳之懿規此予所以重致意處判府事兪彦鎬爲先絶島圍籬安置俾中外知有君有臣有倫綱大司諫李洪載執義李濟萬司諫尹行履應敎韓用龜掌令沈興永朴鎤持平朴載淳徐邁修獻納姜垣校理閔昌赫副校理徐配修正言鄭來百尹悌東修撰申大尹副修撰李顯默李益運曰兪彦鎬之罪可勝誅哉爲今日臣子者苟有一分人心則旣聞某年二字之後固當崩心痛骨顚倒趨召之不暇而乃敢偃然在家始旣稱病及至闕外猶復力抗至有送掖隷之擧而終不入來旣登筵席了無驚痛悚惕之意趑趄不言情態可惡論其負犯死有餘罪雖以聖上好生之德曲貸一律姑先島棘而究厥罪狀決不可一刻容息於覆載之間臣等謂絶島安置罪人兪彦鎬依律處斷宜矣上曰其人不足惜其罪不可赦律止島棘出於仰遵懿規不必如是爭執矣出擧條洪載濟萬行履用龜興永鎤載淳邁修垣昌爀配修來百悌東大尹顯默益運曰金致仁之辜恩負國之罪已著於朝象之潰裂世道之乖亂而日前筵席不念我聖上震慽之懷所奏無嚴言笑相雜末乃以庚丙兩年之說肆然仰對論其罪狀萬萬駭痛聖敎雖付之於老昏厥罪實不可以容貸臣等謂前領議政金致仁爲先削奪官爵門外黜送宜矣上曰旣付之老昏又付之老昏而有國則有法綱不可以元輔而屈之向後寬恕姑毋論豈可竝與目下所請而靳持依爲之出擧條洪載曰吏曹判書宋載經向日下詢諸宰之日謂以病重終不入來雖未知其病勢之如何而論以臣分十分無嚴臣謂宋載經姑先施以譴削之典宜矣上曰俄者登筵見其澟澟危迫之狀再昨稱病果不是異事然臺言旣出依爲之出擧條性源曰所懷及啓辭體各不同而大司憲洪秉纘所懷措辭有違格例推考何如上曰體例太疏遞差可也命書榻敎曰王大妃殿進御加減正傳二陳湯停止一錢重人蔘粟米飮依前方自明日一貼式煎入命退諸臣以次退出